VSL sklep I Cpg 1764/2015
Sodna praksa višjih sodišč, 2016-01-20

Nada Mitrović (preds.), Renata Horvat (poroč.), Vesna Jenko

predlog za oprostitev plačila sodne takse - sodna taksa za pritožbo - umik pritožbe pred sejo senata višjega sodišča - sklep o umiku pritožbe - plačilo sodne takse kot procesna predpostavka za izdajo sklepa - pogoji za oprostitev, odlog ali obročno plačilo taks na podlagi sodne odločbe

Plačilo sodne takse za postopek o pritožbi zoper odločbo sodišča prve stopnje o glavni stvari, ki se konča z umikom pritožbe pred začetkom seje senata, ni procesna predpostavka za izdajo sklepa o umiku pritožbe, zato stranke, ki je pravna oseba, plačila navedene takse ni mogoče oprostiti niti ji ni mogoče plačila takse odložiti ali ji dovoliti obročnega plačila.

1. Sodišče prve stopnje je z izpodbijanim sklepom predlog tožene stranke za oprostitev plačila sodne takse za pritožbo zavrnilo (I. točka izreka sklepa). Zavrnilo je tudi predlog tožene stranke za odlog plačila sodne takse za pritožbo (II. točka izreka sklepa). Toženi stranki je naložilo, da je dolžna polovico sodne takse za pritožbo v znesku 469,50 EUR plačati v treh mesečnih obrokih po 156,50 EUR, tako da je dolžna prvi obrok plačati v roku 15 dni od dneva prejema plačilnega naloga, ki bo stranki poslan po pravnomočnosti tega sklepa, naslednja dva obroka pa zapadeta v plačilo petnajstega dne v naslednjih dveh mesecih, ki sledita mesecu, v katerem je stranka prejela plačilni nalog za prvi obrok (III. točka izreka sklepa). Navedlo je, da bo neplačane obroke sodišče prisilno izterjalo (IV. točka izreka sklepa).

2. Tožena stranka je proti sklepu pravočasno vložila pritožbo iz vseh pritožbenih razlogov. Pritožbenemu sodišču smiselno predlaga, da pritožbi ugodi, izpodbijani sklep razveljavi in zadevo vrne sodišču prve stopnje v nov postopek.

4. V skladu z določbo tretjega odstavka v zvezi s prvim in drugim odstavkom 11. člena Zakona o sodnih taksah (ZST-1) sodišče pravno osebo delno oprosti plačila sodnih taks ali ji odloži plačilo taks ali ji dovoli obročno plačilo taks za vloge, pri katerih je plačilo takse procesna predpostavka, če nima sredstev za plačilo takse in jih tudi ne more zagotoviti oziroma jih ne more zagotoviti takoj v celotnem znesku brez ogrožanja svoje dejavnosti.

5. Tožena stranka je z vlogo z dne 22. 10. 2015 umaknila pritožbo zoper sodbo Okrožnega sodišča v Ljubljani Pg 4880/2014-XII z dne 30. 6. 2015, kar je sodišče prve stopnje v izpodbijanem sklepu pri ugotavljanju višine sodne takse, ki jo je dolžna plačati, že upoštevalo, saj je ugotovilo, da je tožena stranka dolžna plačati polovico sodne takse za pritožbo, v znesku 469,50 EUR, v skladu s tarifno številko 1122 Taksne tarife.

6. Plačilo sodne takse za postopek o pritožbi zoper odločbo sodišča prve stopnje o glavni stvari, ki se konča z umikom pritožbe pred začetkom seje senata, ni procesna predpostavka za izdajo sklepa o umiku pritožbe. Zato stranke, ki je pravna oseba, plačila navedene takse ni mogoče oprostiti niti ji ni mogoče plačila takse odložiti ali ji dovoliti obročnega plačila le-te, saj se pravne osebe glede na določbo tretjega odstavka 11. člena ZST-1 lahko delno oprosti plačila sodnih taks ali se jim odloži plačilo taks ali jim dovoli obročno plačilo le za vloge, pri katerih je plačilo takse procesna predpostavka.

7. Ob povedanem se izkaže, da si tožena stranka s pritožbo svojega pravnega položaja v zvezi s plačilom sodne takse ne more izboljšati, saj ji je sodišče prve stopnje (v nasprotju z zgoraj navedenim) celo dovolilo obročno plačilo sodne takse.

8. Ker tožena stranka glede na navedeno nima pravnega interesa za pritožbo, je pritožbeno sodišče njeno pritožbo zavrglo kot nedovoljeno (352. člen ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.